
ՏԷՐ ԶՕՐ ԱՄԵՆ ՏԱՐԻ ՄԵԶ ԿԸ ԿԱՆՉԷ…
 
         20–24 Ապրիլ 2002-ին, առաջին անգամ ըլլալով ուխտաւորաբար եւ աւելի քան հարիւր արիւնակից երիտասարդ-երիտասարդուհիներու հետ Տէր Զօր գտնուեցայ՝ Մեծի Տանն Կիլիկիոյ Կաթողիկոսութեան կողմէ կազ-մակերպուած հայ երիտասարդաց միջ-թեմական համագումարին մաս-նակցելու համար:
         Արամ Ա. Կաթողիկոսին կը պարտէինք «Հայ Եկեղեցին եւ Երիտա-սարդութիւնը» թեման ընդգրկող այս համագումարը, որ Անթիլիասն ու Տէր Զօրը իրար կ՚օղակէր մեր նահատակներուն սրբազան կտակին խոր-հուրդովը եւ հայ հոգեւորական ու աշխարհական երիտասարդութիւնը կը հրաւիրէր մեր վերապրած նախահայրերուն ու նախամայրերուն կրած անպատմելի աքսորին, անօթութեան ու չարչարանքներուն վերյուշը հա-ւաքաբար ապրելու, գերեզմանուած բայց յարուցեալ հայութեան պրիս-մակէն՝ Հայ Եկեղեցւոյ ՎԵՐԱՆՈՐՈԳՈՒԹԵԱՆ ՀՐԱՄԱՅԱԿԱՆ-ին տակ: 
         Վեհափառ Հայրապետը, աստանդական կաթողիկոսութեան Մեծ Եղեռնի ու Կիլիկիոյ Պարպումի երկիցս իրաւազրկուած պահանջատէրի հանգամանքով, 1930-ական թուականներէն ի վեր Անթիլիասեան վեր-ընձիւղեալ Կիլիկիոյ դարաւոր հայրապետութեան անզուգական սպա-սաւորութիւնը երիտասարդութեան հետ կիսելու հեռանկարով, Սիս ու Մասիս եւ Հայաստան ու Սփիւռք ներառնչութիւնը համագումարի մը փորձառութեամբ իրար կամրջելու հաստատակամութեամբ եւ միջ-եկեղեցական կեանքին մէջ երիտասարդութեան ընծայուած արդար տեղն ու դերը հայ իրականութեան մէջ եւս ունենալու մարտահրաւէրը ուղղելով մեր եկեղեցւոյ ու ազգային կառոյցներուն, կը հովանաւորէր այս համա-գումարը առաւե՛լ երիտասարդացած տեսնելու համար մեր եկեղեցին, հայ ժողովուրդի բոլոր զաւակներուն հոգեւոր ու ազգային տունը: 
         «Նախանձ տան քո կերիցէ զիս…» քրիստոսեան բառերը կ՚արձա-գանգէին բուռ մը գիտակից երիտասարդութեան համախումբ ներկայութ-եամբ, նախանձախնդիր մասնակցութեամբ եւ համարձակ արտայայտ-չականութեամբ:
         Ահա ա՛յս համագումարով անցեալն ու ապագան կը խտանային մեր Տէրզօրեան ներկային մէջ՝ աղօթքի, հոգեւոր խորհրդածութեան, դասախօ-սութեան, զրոյցներու, զիրար լսելու, հայ քրիստոնեայ համայնք դառնալու, եկեղեցի ըլլալու փորձառութիւններով կիտաւորուած: 
         Մեր Տէր Զօր ժամանման գիշերը, իմ երիտասարդութեան ուղղած խօսքիս մէջ կ՚ըսէի. «Այս մի քանի օրերը որպէս մէ՛կ ընտանիքի զաւակ միասին պիտի ապրինք Տէր Զօրի մէջ՝ պեղելու համար մեր ներաշխարհը եւ դրսեւորելու, թէ ինչպէ՞ս կ՚ըմբռնենք Հայ Եկեղեցին եւ մանաւանդ ինչ-պէ՞ս կ՚ուզենք զայն տեսնել մեր քիչ մը ամեն տեղ անապատացեալ կեան-քին մէջ՝ բոլորիս ներգործող մասնակցութեամբ զայն մեր ուզած եկեղեցին դարձնելու համար՝ մեր հաւաքական բարօրութեան, Աստուած եւ մարդ կամրջումին, ու հայ մարդ եւ մարդ համերաշխութեան համար»:
         Մեծ գոհունակութեամբ, երջանիկ սրտով եւ Ս. Հոգիին շնորհներու նոր հեղումով կերպարանափոխուած Հայ Եկեղեցի մը կերտելու վճռա-կամութեամբ այս տողերը կը յանձնեմ ընթերցողներու ուշադրութեան, աշխարհով մէկ սփռուած հայութեան ըսելու, թէ մեր երիտասարդութիւնը համագումարի իր եռուն առօրեայով, հրապարակած յայտարարութեամբ եւ ինքնաքննութեան անյետաձգելի պահանջով կը ներկայանայ մեր հայ-րենի ու սփիւռքեան հոգեւորական ու աշխարհական ղեկավարութեան: Մեծի Տանն Կիլիկիոյ Կաթողիկոսութիւնը բնաւ ինքզինք նպատակ չէ դաւանած ազգային-եկեղեցական իրագործումներու, այլ՝ միջոց հաւաքա-կան ազգօգուտ եւ եկեղեցաշէն նուաճումներու, որոնց համար հրատապ նախապայման է Հայ Եկեղեցւոյ (իմա՛ հայ ժողովուրդի) ՎԵՐԱՆՈՐՈ-ԳՈՒԹԻՒՆ-ը:
         Ա՛յս ըսաւ հայ երիտասարդութիւնը Տէր Զօրի մէջ, անգամ մը եւս հաստատելով թէ ինք իր հոգեւոր-ազգային անքակտելի ինքնութեան տէրը կը մնայ:
         Ա՛յս բանաձեւեց հայ երիտասարդութիւնը Տէր Զօրի մէջ, անգամ մը եւս ընդգծելով որ ինք չէ հեռացած Հայ Եկեղեցիէն, այլ կ՚ուզէ որ ազգը իր հոգեւորական ու աշխարհական պատասխանատուներով զինք լսէ եւ իր ներոյժը շաղախէ մեր բոլոր բնագաւառներէն ներս:
         Ա՛յս տեսիլքով ու ակնկալութեամբ բաժնուեցան երիտասարդներ ու երիտասարդուհիներ Տէր Զօրի հայութեան ձգտումներով ծաղկեալ անա-պատէն, հայ կեանքի նորոգուած ճանապարհներուն վրայ միշտ իրարու հետ ըլլալու եւ իրարու հետ Հայ Եկեղեցւոյ ծառայելու ուխտով:
 
* * *
         
		Ապրիլեան այդ օրերուն, մաղուող անժամանակ անձրեւին ի տես, արաբ ասպնջական ժողովուրդի զաւակներ ըսած էին Տէր Զօրի մէջ ապրող հայու բեկորներուն, թէ հայեր օրհնութիւն բերին իրենց բերքին ու վաս-տակին:
         Այս օրհնութեան վերածննդեան խտացումը ես տեսայ Մարկատէի մէջ, երբ մեր նահատակներուն աճիւններուն վրայ կառուցուած Ս. Յա-րութիւն մատուռին մէջ հարիւր հայ բերաններէ ու հոգիներէ աղօթք կը բարձրանար առ Աստուած, երբ Հայ Դատի հետապնդման ու պատմական Հայաստանի վերատիրացման գրաւականը կը կոփուէր սրտերու մէջ, զատիկի կակաչեալ միջատ մը կը քալէր խորանին տակ ապակեդարանին մէջ ամփոփուած մեր նահատակներուն ոսկորներուն ուղղութեամբ, յու-շելու համար՝ կեանքը կը շարունակուի եւ Տէր Զօր ամեն տարի մեզ կը հրաւիրէ նոր երիտասարդ-երիտասարդուհիներով իրեն ուխտի գալու: 
         Տէր Զօր մեզ կը սպասէ…: 
 
Տէր Զօր, 25 Ապրիլ 2002                                          Նարեկ Ծ. Վրդ. Ալեէմէզեան

